**DĖL MOKYKLINIO AUTOBUSO PERĖMIMO ROKIŠKIO RAJONO SAVIVALDYBĖS NUOSAVYBĖN IR JO PERDAVIMO VALDYTI, NAUDOTI IR DISPONUOTI PATIKĖJIMO TEISE**

2020 m. lapkričio 27 d. Nr. TS-

 Vadovaudamasi Lietuvos Respublikos vietos savivaldos įstatymo 6 straipsnio 6 ir 7 punktais, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 2 punktu ir 20 straipsnio 1 dalies 4 punktu ir atsižvelgdama į Nacionalinės švietimo agentūros 2020 m. lapkričio 16 d. raštą Nr. SD-2488 (1.6 E) „Dėl mokyklinių autobusų perdavimo“,savivaldybės taryba nusprendžia:

 1. Sutikti perimti Rokiškio rajono savivaldybės nuosavybėn savarankiškosioms funkcijoms įgyvendinti valstybei nuosavybės teise priklausantį ir šiuo metu Nacionalinės švietimo agentūros patikėjimo teise valdomą mokyklinį M2 klasės autobusą „Mercedes-Benz Sprinter 514CDI“ kurio vieneto įsigijimo (likutinė) vertė su PVM – 43 947,20 eurai.

 2. Perduoti sprendimo 1 punkte nurodytą turtą, jį perėmus savivaldybės nuosavybėn, Rokiškio rajono Juodupės gimnazijai valdyti, naudoti ir disponuoti juo patikėjimo teise.

 3. Įgalioti Rokiškio rajono savivaldybės administracijos direktorių Andrių Burnicką savivaldybės vardu pasirašyti sprendimo 1 punkte nurodyto turto priėmimo ir perdavimo aktą.

 Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, arba Regionų apygardos administracinio teismo Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Danutė Kniazytė

Rokiškio rajono savivaldybės tarybai

**TEIKIAMO SPRENDIMO „DĖL MOKYKLINIO AUTOBUSO PERĖMIMO ROKIŠKIO RAJONO SAVIVALDYBĖS NUOSAVYBĖN IR JO PERDAVIMO VALDYTI, NAUDOTI IR DISPONUOTI PATIKĖJIMO TEISE“ PROJEKTO AIŠKINAMASIS RAŠTAS**

2020m. lapkričio 27 d.

 **Parengto sprendimo projekto tikslai ir uždaviniai.** Sprendimo projekto tikslas ir uždaviniai – perimti Rokiškio rajono savivaldybės nuosavybėn savarankiškosioms funkcijoms įgyvendinti valstybei nuosavybės teise priklausančius ir šiuo metu Nacionalinės švietimo agentūros patikėjimo teise valdomą mokyklinį M2 klasės autobusą ir perduotimokyklai valdyti, naudoti ir disponuoti patikėjimo teise; įgalioti Rokiškio rajono savivaldybės administracijos direktorių Andrių Burnicką savivaldybės vardu pasirašyti turto priėmimo ir perdavimo aktą.

 **Šiuo metu esantis teisinis reglamentavimas.** Lietuvos Respublikos vietos savivaldos įstatymas bei Lietuvos Respublikos valstybės ir savivaldybių turto valdymo, naudojimo ir disponavimo juo įstatymas.

 **Sprendimo projekto esmė.** Perduoti M2 klasės autobusą Rokiškio rajono Juodupės gimnazijai valdyti, naudoti ir disponuoti patikėjimo teise, gautą pagal savivaldybės pateiktą paraišką, vadovaujantis Švietimo ir mokslo ministerijos nustatytais atrankos kriterijais – pakeisti netinkamą toliau eksploatuoti, mokiniams vežioti skirtą autobusą.

 **Galimos pasekmės, priėmus siūlomą tarybos sprendimo projektą:**

 **teigiamos –** Mokiniai bus pavežami saugiu transportu ir sumažės mokinių pavežimo sąnaudos.

 **neigiamos –** nenumatyta.

 **Finansavimo šaltiniai ir lėšų poreikis.** Projekto įgyvendinimui bus reikalingos papildomos savivaldybės biudžeto lėšos transporto draudimo (privalomas ir kasko).

 **Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo, kultūros ir sporto skyriaus vyriausioji specialistė Danutė Kniazytė